কী ভয়ঙ্কর ল্যাং! দু’দিন বাদে ভোট। আর তার আগে ল্যাং খেয়ে বাড়ির আমবাগান থেকে সোজা পুলিশের হাজতে ল্যান্ড করলেন তৃণমূলের ‘তাজা’ ছেলে আরাবুল ইসলাম।
ভাঙড়ের এই প্রাক্তন তৃণমূল বিধায়ক বীরভূমের অনুব্রত মণ্ডল হয়ে উঠতে পারলেন না। উন্নয়নকে রাস্তায় দাঁড় করিয়ে, শঙ্খবাবুকে গালমন্দ করে, কতরকমের জল বাতাসা খাইয়ে বহাল তবিয়েতে রয়েছে কেষ্টদা।
আর তৎকালীন সিপিএম নেতা (অধুনা তৃণমূলের মন্ত্রী) রেজ্জাক মোল্লার কোমর ভেঙে দেওয়া আরাবুল কিনা হাজতে বসে শুকনো রুটি খাচ্ছে।
আসলে প্রত্যেকটি দলেই একজন করে ‘বলিপ্রদত্ত’ নেতা থাকেন। আরাবুলও সেই রকমই। কিন্তু এমন হাল হল কেন আরাবুলের?
প্রথমত সোজা কথা সোজা ভাষায় বলে ফেলা ভাল। আরাবুলের মাথা চলে কম। মাথা চললে, তিনিও একদিন অনুব্রতই হতে পারতেন। হতে পারতেন দিদিমনির প্রিয়পাত্র।

এই বিষয়ে অন্যান্য খবর

বাড়ির পিছনে বাঙ্কার, বোম কারখানা! আরাবুলের গোপন ‘সাম্রাজ্য’ এল প্রকাশ্যে
ঝোপে লুকিয়েও বাঁচল না তাজা ছেলে, বাড়ি থেকেই জালে আরাবুল


সব কী আর গায়ের জোরে হয়? আর গায়ের জোরেও বা তিনি কী করে উঠতে পারলেন? 
দুর্জনে বলে টাকার লোভেই নিজের পতন খানিকটা ডেকে এনেছেন আরাবুল। কিন্তু টাকার ‘লোভ’ কার নেই বলুন তো। প্রথমবার বিধায়ক হয়েই যে দামি গাড়ি কিনে ফেলেছিলেন আরাবুল, তাতেই বোঝা গিয়েছিল তাঁর মতিগতি কোন দিকে।
কিন্তু তখন তো তাঁর সুসময়। ভাঙড়ের মতো সিপিএম-এর শক্ত ঘাঁটি থেকে ২০০৬ সালে নির্বাচনে জিতে বিধানসভায় এসেছিলেন। নিজের সমস্ত শক্তি প্রয়োগ করে আটকে রেখেছিলেন সেই দূর্গ। তবে তা বেশিদিন স্থায়ী হয়নি।
কারণ অনেক কুকর্ম করলেও, আরাবুল কিন্তু অনুব্রতর মতো সংগঠনকে ধরে রাখতে পারেননি। না তো পেরেছেন গোষ্ঠী লড়াইয়ে এঁটে উঠতে।
ভাঙড়ের ত্রাস রেজ্জাক মোল্লা, তাঁর সহযোগী শওকত মোল্লা— সবাই এখন তৃণমূলে। আরাবুলের অন্যতম প্রতিপক্ষ কাইজার আহমেদও নিজের জায়গা ধরে রেখেছেন।
তার উপরে ‘মাওবাদীরা’ পাওয়ার গ্রিড হতে দেবে না বলে এমন আন্দোলন শুরু করল, যে আরাবুলকে তাঁর খাসতালুকেই ‘নো এন্ট্রি’ করে দিল রেডস্টার।
এমনই অবস্থা যে, যেখানে বেশিরভাগ পঞ্চায়েতের আসনে কোনও বিরোধী প্রার্থী নেই। সেখানে আরাবুলকে লড়তে হচ্ছে জমি কমিটির একজন বাচ্চা ছেলের সঙ্গে। 
আন্দোলনকারীদের দাবি সেই হতাশা থেকেই প্রচারের শেষবেলায় হামলা চালিয়ে গ্রামবাসীদের একটু ভয় দেখাতে চেয়েছিল আারাবুল। কিন্তু সেটাই বুমেরাং হয়ে গেল!

এই বিষয়ে অন্যান্য খবর

ভাঙড়ে পঞ্চায়েত ভোটে লড়বে কমিটি
নির্বাচনে হোয়াটসঅ্যাপে মনোনয়ন, আদালতের রায়ের পরেও নতুন জটিলতা


আসলে আরাবুলের প্রয়োজন ফুরিয়েছে। না তো হারানো জমি পুনরুদ্ধার করতে পারল, না দলের মধ্যে লড়াই করতে পারল। তার উপরে বোমের আঘাতে একজন মরেই গেল ভাঙড়ে। 
ওদিকে অনুব্রতকে দেখুন। একজন নির্বাচনী সন্ত্রাসে মারা যাওয়ার পর মৃতের বাবাকে কয়েক ঘণ্টার ব্যবধানে বিজেপি থেকে তৃণমূল করে দিয়েছিলেন কেমন। এলাকার পর এলাকা বিরোধীশূন্য করে দিয়েছেন কীরকম। গোষ্ঠীদ্বন্দ্বে তিনিই শেষ কথা বলেন বীরভূমে। 
ফলে আরাবুলের ব্যাপারে কালক্ষেপ করেননি দলনেত্রী। সোজা গারদের ভিতরে ঢুকিয়ে দিয়েছেন ভাঙড়ের প্রাক্তন বিধায়ককে। এক ঢিলে দু’পাখি মারা হয়ে গেল। রাজধর্মও হল। আবার হাত ঝাড়াও হয়ে গেল।
বেচারা আরাবুল। গলা আর গায়ের জোর না দেখিয়ে যদি বুদ্ধির জোর দেখাতে পারতেন তিনি, আজ এই দিন দেখতে হত না। 
নয়তো পুলিশ ও নির্দল প্রার্থীকে বোমা মারতে বলে এবং তার পরে একজন খুন হলেও পার পেয়ে যান অনুব্রত। আর আরাবুলকে খেতে যেতে হয় হাজতের হাওয়া।